રયુબિન્સ્કીને સમજાઈ ગયું હતું કે તેઓ કોન્સન્ટ્રેશન કેમ્પના ચોકીદાર હોય એવી શંકા સેવવામાં આવી રહી હતી. અમેરિકનોના મહેમાન બનીને તેમણે જે વજન વધાર્યું હતું એ હવે આ સંદર્ભે તેમને જ નડી રહ્યું હતું, કારણ કે હવે તેઓ બ્રિનલિટ્ઝમાંથી નીકળતી વેળાએ હતા એવા દુબળા લાગતા ન હતા! બધાને તેમની મુસાફરી અને તેમની પાસેથી મળી આવેલા કિંમતી સામાન બાબતે અલગ-અલગ પૂછપરછ કરવામાં આવી. બધાં જ સાચી વાત કહી શકે તેમ હતા, પરંતુ કોઈને એ ખબર ન હતી કે બીજાં બધાં પણ એ જ જુબાની આપી રહ્યાં હશે કે કેમ! બધાં જ ગભરાયેલા દેખાતાં હતાં. અમેરિકનો સાથે સંપર્કમાં આવતી વેળાએ કોઈ આટલા ગભરાયેલા ન હતા. ઓસ્કરની સાચી ઓળખ અને બ્રિનલિટ્ઝમાં તેના કામકાજની વિગતો જાણી જાય તો ફ્રેંચ પોલીસ તો ઓસ્કરને આરોપી બનાવીને જ જંપે!